РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/271-17

6. децембар 2017. године

Б е о г р а д

З А П И С Н И К

23. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 4. ДЕЦЕМБРА 2017. ГОДИНЕ

Седница је почела у 10,05 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Тијана Давидовац, Жарко Богатиновић, Милија Милетић, Радован Јанчић, Младен Лукић, Нада Лазић, Милорад Мирчић и проф. др Миладин Шеварлић, као и Оливера Огњановић (заменик Верољуба Матића), Љубинко Ракоњац (заменик Марјане Мараш) и Владимир Ђурић (заменик Ненада Божића), заменици чланова Одбора.

 Седници нису присуствовали чланови Одбора: Верољуб Матић, Огњен Пантовић, Арпад Фремонд, Марјана Мараш, Мирослав Алексић, Горан Јешић и Ненад Божић.

Седници су присуствовали представници Министарства финансија: Ненад Мијаиловић, државни секретар, Милеса Марјановић, начелник Одељења буџета и Нада Милојевић, виши саветник; представници Министарства пољопривреде, шумарства и водопривреде: Велимир Станојевић, државни секретар, Даниела Стојановић, Одељење за финансије и Бојан Живковић, помоћник директора Управе за аграрна плаћања.

Одбор је већином гласова (12 за, 1 није гласао) усвојио следећи

 **Д н е в н и р е д**

1. Разматрање Предлога закона о буџету Републике Србије за 2018. годину, раздео 24 - Министарство пољопривредe, шумарства и водопривреде који је поднела Влада Републике Србије (број 400-3761/17 од 30. новембра 2017. године);
2. Разно.

Прва тачка дневног реда - Разматрање Предлога закона о буџету Републике Србије за 2018. годину, раздео 24 - Министарство пољопривредe, шумарства и водопривреде који је поднела Влада Републике Србије (број 400-3761/17 од 30. новембра 2017. године)

 У уводним напоменама, Ненад Мијаиловић представио је члановима Одбора извршење буџета за 2017. годину, приходну и расходну страну и навео да се очекује да се година заврши са значајним суфицитом, што је резултат боље наплате прихода (акцизе, ПДВ, уплате дивиденди и др.), а смањене су и исплате по основу камата. У односу на план, слабије је извршење капиталних инвестиција. Раст БДП-а за ову годину ће износити 2%, међугодишња инфлација 2,8%, стране директне инвестиције 2 милијарде евра, стопа незапослености 13%. Он је образложио и предложени буџет за 2018. годину, истичући да је развојни. Планирано учешће капиталних издатака у БДП-у за 2018. годину је 3,6%, а дефицит 28,4 милијарде динара. Раст БДП-а ће износити 3,5%. Предвиђени буџет за Министарство пољопривредe, шумарства и водопривреде износи 44,1 милијарду динара, а најзначајније промене су на позицији субвенција, које су увећане за 1,6 милијарди динара, а предвиђена су и повећања на позицији капиталних улагања у износу од 1,9 милијарди динара.

Предлог закона о буџету Републике Србије за 2018. годину, раздео 24, члановима Одбора образложио је Велимир Станојевић. Предложена расположива средства за 2018. годину износе нешто више од 44 милијарде динара. Субвенције у пољопривреди износе 34,3 милијарде динара. За подстицаје у пољопривреди и руралном развоју који се реализују преко Управе за аграрна плаћања предвиђено је 30,6 милијарди динара, и то за директна плаћања око 21 милијарда динара, а за мере руралног развоја 5 милијарди динара. Субвенције, трансфери другим нивоима власти и капитални издаци износе око 90% средстава предлога аграрног буџета за 2018. годину. Најзначајнији капитални издаци за 2018. годину су: изградња и завршетак два објекта за водоснабдевање – брана са акумулацијом „СТУБО-РОВНИ“ Ваљево и брана са акумулацијом „АРИЉЕ“ профил „СВРАЧКОВО“ Ариље; средства зајма фонда за развој Абу Дабија, развој система за наводњавање - прва фаза; пречишћавање отпадних вода и водоснабдевање града Шапца и регионални систем водоснабдевања Морава; извођење радова у области изградње и уређења пољопривредног земљишта – електрификација и заштита пољопривредног земљишта од елементарних непогода (400 милиона динара); набавка ледоломца (300 милиона динара).

Бојан Живковић говорио је о предложеном буџету који се односи на рад Управе за аграрна плаћања и о учешћу у реализацији ИПАРД фондова. План је да се распишу два позива за ИПАРД програм, у децембру ове и мају наредне године, стим што би рокови реализације за мај били дужи него за децембар, јер би позив у мају обухватио прерађивачку индустрију (изградњу силоса, хладњача, прерада и др.), а за децембар би се односио на механизацију, тракторе и опрему, односно инвестицију у физичку имовину пољопривредних газдинстава. По његовим речима, увећаним мерама руралног развоја обухватиће се корисници који не буду испуњавали услове за ИПАРД програм, с тим што ће се средства из мера руралног развоја временом пребацивати на ИПАРД програм како би се повећала могућност коришћења ИПАРД фондова.

Маријан Ристичевић подсетио је да право на аплицирање за ИПАРД фондове имају и земљорадничке задруге, a за чије се оснивање издвајају значајна средства преко кабинета министра без портфеља задуженог за регионални развој и рад јавних предузећа. Задруге би требало што чешће да учествују у закупу државног пољопривредног земљишта и да притом искористе све погодности система јавних складишта и Компензационог фонда, што би резултирало могућношћу да испуне строге критеријуме приликом аплицирања за прерађивачке капацитете ИПАРД програма.

У дискусији су учествовали народни посланици: Маријан Ристичевић, проф. др Миладин Шеварлић, Милија Милетић и Љубинко Ракоњац.

 Одбор је већином гласова (9 за, 1 уздржан, 1 није гласао), а на основу члана 173. став 1. Пословника Народне скупштине закључио да поднесе Народној скупштини следећи

 И з в е ш т а ј

 Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2018. годину, раздео 24 - Министарство пољопривреде, шумарства и водопривреде који је поднела Влада.

 За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Друга тачка дневног реда - Разно

Под тачком Разно, није било пријављених за расправу.

Пошто других питања и предлога није било, седница је закључена у 11,30 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић